
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,

	  26/176


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative privind declararea municipiului Iaşi „Oraş Iniţiator al Revoluţiei din decembrie 1989”, trimisă comisiei pentru examinare pe fond, cu adresa nr. Pl.x 261 din 25 iunie 2012.

VICEPREŞEDINTE,

ION CĂLIN
Comisia pentru administraţie publică, amenajarea teritoriului şi echilibru ecologic

R A P O R T      
asupra propunerii legislative privind declararea municipiului Iaşi „Oraş Iniţiator al Revoluţiei din decembrie 1989”

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 261 din 25 iunie 2012, cu dezbaterea pe fond în procedură obişnuită, a propunerii legislative privind declararea municipiului Iaşi „Oraş Iniţiator al Revoluţiei din decembrie 1989”.

La întocmirea prezentului raport Comisia a avut în vedere 
· avizul favorabil al Consiliului Legislativ (nr.151/6.03.2012)
· avizul negativ al Comisiei juridice, de disciplină şi imunităţi (nr.Plx 261/29.08.2012)

· punctul de vedere negativ al Guvernului (nr.745/19.04.2012)

Propunerea legislativă are ca obiect de reglementare declararea municipiului Iaşi „Oraş Iniţiator al Revoluţiei Române din decembrie 1989" în semn de cinstire şi recunoştinţă pentru eroismul manifestat în lupta pentru victoria Revoluţiei române din decembrie 1989, pentru acţiunile antidictatoriale declanşate în 14 decembrie 1989 de către ieşenii constituiţi în Frontul Popular Român.


Comisia propune Plenului Camerei Deputaţilor respingerea propunerii legislative din următoarele considerente: actul curajos al celor câţiva ieşeni, pentru care au fost arestaţi în beciurile Securităţii, din seara zilei de 13 decembrie 1989, până pe 22 decembrie 1989, a fost recunoscut şi legitimat ca atare de către legiuitor, prin adoptarea Legii nr.341/2004 – Legea recunoştinţei faţă de eroii martiri şi luptători care au contribuit la victoria Revoluţiei române din decembrie 1989, precum şi faţă de persoanele care şi-au jertfit viaţa sau au avut de suferit în urma revoltei muncitoreşti anticomuniste de la Braşov din noiembrie 1987, cu modificările şi completările ulterioare, care, la art.3 alin.(1) lit.b) pct.3, dispune acordarea titlului de Luptător Remarcat prin Fapte Deosebite şi celor care au avut acţiuni dovedite împotriva regimului şi însemnelor comunismului între 14 – 22 decembrie 1989.

De asemenea, s-a concluzionat că nu există nici un document sau lucrare de specialitate care să ateste existenţa unei relaţii de cauzalitate între manifestaţia preconizată în municipiul Iaşi pentru data de 14 decembrie 1989 şi declanşarea ulterioară a Revoluţiei Române în Timişoara, Bucureşti şi alte oraşe ale ţării. Apreciem că declararea municipiului Iaşi drept „Oraş iniţiator a Revoluţiei din decembrie 1989” poate conduce şi la apariţia unor disensiuni în rândul membrilor comunităţilor din Timişoara, Bucureşti, Cluj, Braşov etc.

Propunerea legislativă face parte din categoria legilor ordinare, conform art.76 alin.(2) din Constituţia României, republicată.

La dezbaterile care au avut loc în şedinţa comisiei din 1 octombrie 2012 au fost prezenţi 28 deputaţi, din totalul de 28 membri ai comisiei.

Raportul de respingere al comisiei a fost adoptat cu unanimitate de voturi.
Senatul a respins propunerea legislativă în şedinţa din 18 iunie 2012.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

Consilier, Roxana Feraru

